ผถห. FPI โหวตจ่ายปันผลเพิ่มเป็น 0.095 บ./หุ้น มองผลงานปี 63 โตตามเป้า 15%
ผถห. FPI โหวตจ่ายปันผลเพิ่มเป็น 0.095 บ./หุ้น มองผลงานปี 63 โตตามเป้า 15%
24 เม.ย. 2563

นายสมพล ธนาดำรงศักดิ์ กรรมการผู้จัดการ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI เปิดเผยว่าที่ประชุมสามัญผู้ถือหุ้นประจำปี 2563 มีมติอนุมัติให้บริษัทฯจ่ายเงินปันผลงวดประจำปี 2562 เพิ่มอีก 0.045 บาทต่อหุ้น เมื่อรวมกับเงินปันผลระหว่างกาลที่ บริษัทฯได้จ่ายให้แก่ผู้ถือหุ้นไปแล้ว จำนวน 0.05 บาท จะทำให้เงินปันผลรวมในปี2562 อยู่ที่ 0.095 บาทต่อหุ้น ทั้งนี้ ที่ประชุมได้กำหนดรายชื่อผู้ถือหุ้นที่มีสิทธิรับเงินปันผลเพิ่ม ภายในวันที่ 7 พฤษภาคม 2563 และกำหนดจ่ายเงินปันผลเป็นเงินสดในวันที่ 21 พฤษภาคมนี้
“สำหรับภาพรวมการดำเนินธุรกิจช่วงไตรมาส1/2563 ผ่านไปด้วยดี  และเป็นไปตามเป้าหมายที่วางไว้  ซึ่งน่าจะสนับสนุนให้ภาพรวมผลประกอบการทั้งปี ยังสามารถรักษาการเติบโตระดับ 15%จากปีก่อน หากสถานการณ์โรคไวรัส COVID-19 ระบาดทั่วโลก จบภายในเดือนมิถุนายน ขณะเดียวกันปัจจุบันมีงานในมือที่คาดว่าจะสามารถรอรับรู้รายได้ในปี 63 อยู่ที่ราว  400 ล้านบาท รวมทั้งบริษัทฯจะมีการรับรู้รายได้จากบริษัท ALP FPI PARTS PRIVATE LIMITED (ALP FPI) ซึ่งเป็นบริษัทฯในประเทศอินเดีย เข้ามาแบบเต็มปีอีกด้วย”นายสมพลกล่าว
นายสมพล กล่าวอีกว่า ในปีนี้บริษัทฯคาดว่าจะใช้งบลงทุนประมาณ 146 ล้านบาท เพื่อใช้สำหรับรองรับการเพิ่มไลน์การผลิตในกลุ่มเครื่องพ่นสี  โดยบริษัทมีแผนจะนำระบบเทคโนโลยีด้านนวัตกรรมหุ่นยนต์พ่นสี และเครื่องฉีดพลาสติกเข้ามามาใช้ในส่วนของการผลิตเพิ่มอีก 1-2 ตัว ซึ่งจะสามารถช่วยลดต้นทุน และเพิ่มความรวดเร็วในการผลิตได้มากขึ้น รวมถึงการปรับปรุงไลน์การผลิตเดิมให้มีประสิทธิภาพมากขึ้น นอกจากนั้นในปีนี้การที่สถานการณ์ค่าเงินบาทมีทิศทางอ่อนค่าลงอย่างต่อเนื่อง น่าจะส่งผลดีต่อการควบคุมต้นทุนของอัตราแลกเปลี่ยนได้ดีขึ้นอีกด้วย